khistorydata/jeongjo-sjw-relations huggingface dataset:
정조 11년 · 목
敎曰明天理正人心使衣冠之倫得免爲被髮左袵不與夷狄禽獸同歸者賴有大老之力也昔我孝廟以修復之大義悉委先正先正卽皇朝藎臣其功豈比殉節捨命者曾亦以此申申於筵席而迄無成式其子孫未參於望拜之班自今先正文正公宋時烈子孫亦許參班又敎曰宣武祠節祭行於去夜遣承旨看審以來今日因望拜禮召見皇朝人及斥和臣子孫如忠顯公李惇五自已忠節不啻凛然世傳孝烈八旌其閭至仁廟朝御筆扁其閭曰三世孝子自是列朝屢擧褒錄之典予亦於郊幸過其閭未嘗不駐駕嗟賞年前有錄用主祀人之命而適因出他尙不收用甚非朝家當初搜問之本意以此申飭銓曹忠顯子孫中待窠卽爲調用承傳在所愼惜雖不一一提及於傳敎中今筵及前此召見時間多記錄之敎而未見一人之收用如無蔭補之制則已不然孰有先於忠臣節士之後近俗日就淆漓春秋大義無地可講所謂束之高閣者不幸近之誠非世道之細憂似此扶奬之擧惟在銓曹之對揚幷以此意申飭三學士子孫中尹吳兩家雖非奉祀猶有冠冕洪之孫無一人在籍者此亦令銓曹知悉深河一役永有辭於天下後世每閱遺傳一讀一涕雖在百載之下勃勃有生氣聞其妥靈之所在鐵原地而顯廟丁未賜額褒忠歲甲云回冞增曠感遣承旨致祭祭文當製下其子孫令兵曹訪問以聞○昌順啓言北部奉事任好常序陞宗簿直長而抄戶發賣不可委之生手請發賣間相換發賣後還陞本職從之
정조 11년 · 강
以金頤柱爲都承旨尋命許遞以李亨逵代之幷前望也
정조 11년 · 강
承旨金魯永疏陳應遞命還給
정조 11년 · 목
敎曰前知申已許遞新除知申已出牌之後始呈當避之疏處義過矣原疏還給牌招察任
정조 11년 · 강
召見畿伯徐有防于重煕堂
정조 11년 · 목
有防啓言前總戎使金思穆以本廳軍額釐正事筵稟蒙允而軍丁査充雖在常年卽是擾民之一端況値歉歲又當窮春難免驛騷之患臣意則該廳軍額之已爲査正已爲納未者外如陽智等邑未及加數納米者待年豐擧行恐合事宜從之
정조 11년 · 목
以呂萬永爲司諫韓永運爲持平
정조 11년 · 강
行召對于誠正閣承旨金魯永閣臣尹行任玉堂金履翼洪樂貞
정조 11년 · 목
講國朝寶鑑別編蓋是日卽毅皇諱辰故講此編以寓風泉之感也命入尙瑞院皇朝馬牌奉覽訖使承旨往本院奉審櫃子
정조 11년 · 강
罷庇仁縣監李運彬職以李鎭國代之口傳也
정조 11년 · 목
湖西暗行御史沈煥之狀啓該縣監李運彬昨年災結濫報之罪書啓中條列計料而本縣糶䨀兩政俱失其宜爲先罷黜敎以令該曹口傳各別擇差待下批當日辭朝
정조 11년 · 강
校理沈能翼上疏賜例批
정조 11년 · 목
疏略曰臣罪釁深重自分聖明之世終爲不瞑之鬼而已不自意愍恤之旨蕩滌之典遽降於先臣作故之日繼又有昭晣之敎至於臣身亦入存錄之中陞六之恩官職之除此實聖念記有先臣欲使其孤得以廁跡於朝籍乃者玉署新命尤是千萬意未到者臣仰感聖德血淚無從嗚呼自古人臣爲人媢嫉積受鋒鏑者何限而深冤隱痛未有如先臣也立朝二十年操履言議俱有本末逮至我殿下新服之初受知最深由是感激矢心圖報益勉素操不撓不懾肆致舊怨新忌至有畢竟人言而極矣滿紙臚列惟意誣捏旣未執跡而成說則或有指心而構罪又未援實而索釁則乃至以無而謂有必欲湛滅而幸賴天日在上曲加覆燾旣命薄竄施蒙量移生死肉骨之恩實非隕結所可書報也臣素蔑文詞隨例應擧倖占科第此固臣罪而迺以此事又添臣父之一案父子兄弟一筆句斷臣抱此窮天之痛遽生榮進之計則人理盡矣子道滅矣伏乞鐫削臣職亟命銓部勿復檢擬臣雖不敢見職自居而愚憤所激略兹附陳嗚呼乙丙以來亂逆層生妖腰亂領雖不施踵而就戮凶醜逆孼尙多戴頭而漏網主勢日益孤危邦基日益扤捏矣惟殿下穆然深思(刀削)前後諸賊之名在臺啓者一一依允各施當律焉
정조 11년 · 강
副修撰趙鎭宅上疏賜例批
정조 11년 · 목
疏略曰臣是明時之棄物而終始再造之澤若偏臣家前後曲庇之私輒及臣身不覺感涕之被面而忽伏奉玉署新命驚惶震懷罔知攸措職旣非分跡又多畸此臣所以怵惕彷徨不敢冒膺者也雖然此猶臣情懇耳嗚呼今日何等時也君讎復乎否乎國賊討乎未乎儲寢草宿慟莫伸於穹壤王綱日頹憤徒積於神人職此之故藏修之士無意于于激慨之論每思望望投紱毀冠衷情轉苦叫閽捲堂譴罰猶甘是豈徒欲潔身罔念犯分而然哉誠以今日臣子捨却此一段義理則更無藉手之地故耳如臣無似雖使怵畏嚴命抗顏冒膺不過暑謹悉之簡承付丙之批而止耳顧國家設置瀛館之意豈亶使然哉反復揣量承膺無路伏乞刊削臣職
정조 11년 · 강
命鄭東觀禁推分揀
정조 11년 · 목
其執雖滯其心可尙故也
정조 11년 · 강
飭未下直守令邊將當日辭朝
정조 11년 · 목
以曺允大爲吏曹參議金持默爲右尹李義肅爲開寧縣監
정조 11년 · 강
飭都堂錄從近爲之
정조 11년 · 목
京畿監司徐有防以大提學金鍾秀病重不得上去啓聞敎曰不必如是言病職務且無時急相妨之事親病之難於離捨亦因日前召命已聞知差待親病身病少間暫令上來登筵事回論此狀啓還下送堂錄到今勢難遲待從近爲之事都堂知悉
정조 11년 · 강
命泗川縣監金胤行爲先改差
정조 11년 · 목
刑曹以泗川縣監金胤行移義禁府處之啓允之敎以勘律則當奪告身尤甚邑宰之一日曠官可悶此邑非罷拿則爲中下之窠迎送民無以息肩有難遲待置對後照律爲先改差必以有履歷剛明人令該曹口傳各別擇差待下批仍卽辭朝催促下送自有赴任狀啓毋敢遲滯事仍令申飭
정조 11년 · 강
命萊府將校張應悌加資
정조 11년 · 목
備局啓言東萊府使閔台爀狀請倭館行奸罪人捕告人伏兵將張應悌依潛商罪人捕告例論賞矣取考前例則與倭交奸罪人捕捉者加資今此張應悌似當依例加資從之
정조 11년 · 강
命慶凞宮動駕以初八日退行
정조 11년 · 목
敎曰甘▣入夜霈然明日動駕時軍兵沾濕宜念設或止歇亦當泥濘明日以後値坐齋動駕退行於初八日此意卽爲分付俾勿等待
정조 11년 · 강
行晝講于誠正閣知事鄭好仁持進官鄭昌順承旨金魯永玉堂金履翼趙鎭宅臺臣鄭來百
정조 11년 · 목
講宋名臣錄第四卷○正言鄭來百連啓批以不允李漢昌等事批以此啓汔可休矣亟停勿煩
정조 11년 · 강
命尹蓍東有司堂上還差
정조 11년 · 강
召見大臣有司堂上于誠正閣
정조 11년 · 목
左議政李在協啓言卽見喬桐府使任嵂報辭則以爲本府元還數旣不敷加請分給無歲無之本府軍餉米留庫中限五百石特許加分爲辭矣請依所報許施從之又啓言會寧府使吳載煕聞有實病有難遲待其差復且邊倅數遞可悶請前府使金相玉仍任從之
정조 11년 · 강
諭右議政兪彥鎬
정조 11년 · 목
敎曰卽聞左相言卿行今日當抵城外云簉朝當在何間更遣史官先問行止卿其附奏事傳諭○史官李宗烈書啓臣敬奉聖諭往諭于西部京營口右議政兪彥鎬所住處則以爲不敢冒出之狀已悉於前後疏啓而未蒙體諒之恩情窮勢蹙靡所容措長路撼頓之餘病情方若謹當收召神精更入文字仰請處分云矣
정조 11년 · 강
行召對于煕政堂承旨曺允大閣臣尹行任玉堂金履翼趙鎭宅臺臣韓永運鄭來百
정조 11년 · 목
講宋名臣錄第四卷○持平韓永運副校理金履翼正言鄭來百副修撰趙鎭宅連啓批以不允裀事敎以此啓豈可賜批乎
정조 11년 · 강
命賑恤郞廳李昌會仍任
정조 11년 · 목
敎曰旣有府牧承傳雖已點下本廳發賣方張此時難付生手內外自有輕重潭陽府使李昌會仍察賑郞待畢發賣承傳卽爲擧行該府使仍任之代今日政各別擇差使之一兩日內辭朝
정조 11년 · 강
遞大司憲尹師國大司諫洪文泳掌令金煕朝
정조 11년 · 목
師國文泳俱有情勢勢難行公煕朝御製校準之役方張以臺職不得仕進云故有是命
정조 11년 · 강
以李太亨爲掌令前望也
정조 11년 · 강
命校理沈能翼禁推
정조 11년 · 목
以黃昇源爲大司憲嚴思晚爲大司諫金履成爲副修撰朴仁榮爲潭陽府使
정조 11년 · 강
以李彥植爲陜川郡守金魯成爲甑山縣令口傳也
정조 11년 · 강
禮曹以各陵園墓來頭修改諸處啓
정조 11년 · 목
該曹以京畿監司徐有防狀本回啓以爲順陵陵上塗灰剝落處擇日修改昭顯墓莎草稀疏處令本墓官各別播種健元陵碑閣築壁動退厚陵丁字閣後面雜像破月廊及碑閣女夫防草瓦幷缺落獻陵丁字閣後面雜像破英陵陵上曲墻及丁字閣女夫防草瓦幷缺落顯陵兩陵上曲墻面土剝落思陵水剌間築壁動退宣陵兩陵上曲墻面土剝落女夫防草瓦缺落丁字閣粉土剝落順陵陵上曲墻女夫防草瓦缺落丁字閣雜像破階砌石動退紅箭門左邊箭木朽傷穆陵二陵上曲墻面土剝落女夫防草瓦缺落碑閣中万及築壁動退紅箭門朽傷章陵兩陵上曲墻面上剝落女防草瓦缺落紅箭門柱根朽傷長陵丁字閣樑上塗灰剝落徽陵丁字閣月廊風遮板木朽傷寧陵陵上曲墻女防草瓦缺落丁字閣階砌石紅箭門塗灰幷剝落崇陵丁字閣階砌石塗灰剝落懿陵紅箭門柱根侯傷永陵丁字閣地臺石階砌石動退昭寧園大碑閣仰粉土剝落順懷墓丁字閣樑上塗灰剝落昭顯墓丁字閣仰付板及婦椽朽傷愍懷墓守僕房柱木朽傷懿昭墓墓上曲墻女防草瓦缺落丁字閣仰粉土滲漏漫漶階砌石塗灰剝落等處前頭節祀兼告修改各陵園墓安香廳以下諸處修改請依例令各其陵園墓官兼監役趁卽修改允之
정조 11년 · 목
御題箋擬本朝副總管洪秀輔謝於持被禁廬之日諭以卿直總府卿之二子分直銀臺玉署事甚稀異卿可謂福人也檢閱李相璜三上居首
정조 11년 · 목
疏略曰伏聞日昨都堂圈點時以吏曹判書尹蓍東之不參圈大臣承命入奏而蓍東以臣答札中語爲引日五違牌至經禁推之命云臣之悚愧不安於是爲甚文任通淸一事臣旣以壞格疏引矣及其書問又不準格則臣之不肯遽對固也而重臣之强覓私書中過境漫及之語至謂臣倂咎其處義把作決去就之端者誠是意慮之所不到臣實訝之而重臣之言旣如此則此臣之罪也且伏見前弘文提學徐有隣疏本以吏判疏所擧似近例自引而謂之前後無異荐違召牌終至見罷所謂近例亦係臣待罪文衡時事而文衡之未肅新除詮官之曾經提學皆與目下事有異則吏判之援舊證今已似不襯提學之傍照深引亦過分數而竟以辭官被譴職由臣疏之故則此又臣之罪也噫向來辭疏中略綽附引只出於爲朝廷惜此格法而以已退之臣處應遞之地不戒三緘致此紛紜終非畏約縮伏之本色臣自知罪何敢尤人抑臣本兼必辭之義無容架疊而到今求解之願一日爲急伏乞罷臣遙帶之職治臣妄言之罪批以吏判批有固知文衡心之語而近因事端之葛藤未免爲不知心之歸際見卿疏如癢得搔前云固知二字誠不爽不知卿者莫如吏判卿之過境漫說彼乃有意深看於是乎所失在吏判在卿安有爲嫌之端卿其勿辭竢間赴召
정조 11년 · 강
行朝講于煕政堂召見輪對官領事李在協知事徐有隣特進官洪秀輔柳義養承旨趙衍德玉堂金履翼趙鎭宅臺臣韓永運鄭來百
정조 11년 · 목
講大學○左議政李在協啓言朝講座目不書臺諫做錯大矣參贊官及玉堂史官請幷重推從之敎以翰林禁推尋命分揀又啓言近來言路杜閉固已可悶而雖以今日朝講言之前啓之外無一言退伏誠極慨然入侍兩司請幷重推從之又啓言陜川郡守朴仁榮移拜覃陽府使而聞與吏房承旨李時秀有應避之嫌不察政官推考遷移守令請次次仍任從之敎以旣非坐直何必仍任○有司堂上徐有隣啓言依下敎就議于領議政則以爲獵雉軍事弊至此極宜有變通而今則節序已晚設令成節目立科條當自明年擧行矣第聞活雉封進隨時早晚而今年春夏則旣不得行獵如例封進其勢末由盡數代捧有不敢自下仰請至於逮捕諸軍人究厥所爲雖極駭痛一向跟捕一向囚訊不無眞贋相雜之慮且關御供行獵之一幷停撤有傷事面自廟堂發關諸道各邑被囚人中賊情分明者依法重繩其外混同被捉者區別放釋使之從略行獵以備御供定額數給公文禁剽竊辨眞僞等事成出節目自明年遵行爲宜云矣敎曰領相言固好而從長變通成出節目然後可以永久無弊依初下敎與該院該道爛議以聞節目未出之前獵軍不可如前分送然則闕供之弊不可不念而常供體重豈可因此停却乎大抵夏雉之不宜於人醫書有之且代捧之規年年便成恒式以此以彼如是闊狹國體貢弊俱有所據限節目成出間日下生雉幷許代捧事分付廚院及畿營獵軍之逮囚各邑者未知爲幾許名而此則不可徑放蓋一名獵軍無賴之附從者不翅十數竊發樣奪之習彼此一般眞贋無分又其中安知無獵軍之自爲首唱者乎事旣登聞須有一番大懲創可除嗣後復踵之弊姑令各該鎭邑嚴加盤治待剽竊止息報本司後勘放事嚴飭如是之後又以獵軍二字稱名有作挐之事直施治盜之律事一體分付
정조 11년 · 강
以洪檢洪義榮爲承旨前望也
정조 11년 · 강
飭諸道銅銀毋得私自設店著爲式
정조 11년 · 목
戶曹啓言以銅店便否就議于領議政則以爲設店多有弊端固難輕議而目今鑄錢因銅鐵之匱乏將至中撤之境不可無闊狹延豐銅脈之豐盛果如所聞則卽令開店以爲需用之地而私採之弊不可不另加禁斷毋論銀銅如有私自採取之事則不能禁斷之道臣守令重勘之意申飭諸道爲宜云矣延豐產銅處發遣計士摘奸後仍爲設店私採禁斷事一體分付於諸道道臣敎曰安邊之銅係是旣設之店依前筵奏斯速採用至於延豐則銅脈設令分明輕易開店在所當愼依草記發遣計士摘奸以來後更爲草記又若私店之弊可勝言哉游食之徒作爲逋藪須有別般令甲可杜牟利輩冒犯雖使公私俱益猶不任他況其大害甚於少益乎此後非度支出擧條行會關文則營邑之任其開店聚集雜類者隨現道伯施以制書有違之律地方官徒配又禁錮三年稱以看品等事托公私採則不禁之道伯地方官準右律勘斷仍自本道枚擧京司分付事實狀聞後勿論該營門大將該衙門堂上亦以制書有違律論匿不以聞自京現發則道伯同罪以此定式施行事載之典律通補禁府刑曹謄錄仍以此意令廟堂行會諸道俾各知悉期於無犯
정조 11년 · 강
以徐有隣爲藝文提學前望也
정조 11년 · 강
備邊司以獻納柳匡天疏辭回啓
정조 11년 · 목
備局啓言獻納柳匡天上疏以爲井邑興德長城高敞四邑大同米出浦於沙津浦已成舊規而辛卯移屬法聖浦井邑興德卽訴營門依前沙浦納而長城高敞屢訴見退兩邑之於沙浦或當日回還法浦則近猶經宿遠至二三宿轉輸之際耗費甚多且法浦發船於七山險海之初頭故曾多臭載之患兩邑大同米從前規出浦於沙浦南原等邑稅米輸納于咸從聖堂倉而原定地方官收稅故防納牟利轉成僇弊南原等七邑稅米之聖堂倉所納者革罷地方官差員之規輪回各色臨時差定以除其弊各道野邑有儲水防築當初儲水將以灌漑蒙利而陵谷變改舊時沮澤今爲乾坪野邑防曲中水涸防築可墾處許民耕食限三年蠲稅事定式施行云矣長城等邑大同出浦事南原等邑稅米差員事幷令道臣商量便否論理狀聞後稟處防築作畓事廢堰作畓自是法禁此路一開許多儲水防築必將盡歸於各宮房衙門及上豪輩此則請置之從之
정조 11년 · 강
命時囚沈能翼帶職放送
정조 11년 · 목
該府以校理沈能翼原情啓敎曰情踪姑無論若念移孝之義焉敢如是逡巡付過還職卽爲放送仍令政院牌招入直
정조 11년 · 목
疏略曰臣之前此披瀝只是冀收誤恩而乃反重辱優禮至再至三一倍惶隕莫省措躬之所也竊惟論相之道與世升降各有所取或以德望經術或以器量風裁或以才能幹局要皆極一時之選而若臣者人器之不相當名實之不相稱不惟通朝之所共知抑亦聖鑑之所悉燭而超躐太驟進庸無漸予之爲濫受之爲僭國之置相夫豈容濫與僭哉伏乞將臣新授資秩職名一倂收還以幸公私焉批以再遣史官宣予至意冀卿卽日肅命及見附奏之語推讓愈固大失所圖擬又從近申諭以期勉回初心際見來章何乃膠執常格不念出膺之方耶雖以進庸之驟無漸爲辭以卿年位較看所叨謂之倘來可也所謂予之爲濫受之爲僭云云卿言不已過乎急於敦迫未遑長語卿須安心勿辭卽起簉朝康濟國事仍命遣史官傳諭
정조 11년 · 강
設三製于泮宮親臨居齋儒生月講于丹楓亭三製試官吳載純徐有隣對讀官尹行任金履翼宋翼孝月講試官徐有隣鄭昌順李秉模參考官金履翼宋翼孝
정조 11년 · 목
以皇極爲策題以次王維上巳日望春亭觀禊飮應制詩韻爲二十韻七言排律題命承旨與弘文提學偕往泮宮試取○敎曰今日三製圓點生當應試居齋儒生中未赴場者泮堂率來待令于集春門當試月講以此分付又敎曰大司成聞有實恙與試所進去文任兼帶同成均許遞前望單子入之同成均徐有隣大司成李時秀批下○試官率應講儒生入庭行禮訖以次進講居齋生講孟子生員尹稹通寄齋生講詩傳幼學白致煥朴鼎元通各紙一卷賜給敎曰其中年過七十以上三人令該聽給糧米後草記又以四隣耒耟出何必吾家操爲賦題命月講儒生應製三中居首生員申光軾紙二卷筆二枝墨二笏賜給之次生員尹稹等各紙筆墨施賞有差○御煕政堂行三製科次策次上進士李基慶排律次上進士金大容○敎曰今番策題出於拔例求助之意而及見對策元無對揚之語豈但爲諸生慨然況排律試券尤不成篇甚至有三考之擧卽挩近所未有之事也策題太滉瀁律題沒摸索今日之無一可意作似由於此此亦科試雙外抹去之策屢考拈出之律決不可如例論賞策律次上各一人從當區處而此文任登第時辛卯菊製已例足爲遵倣之一端且節製不可徒然闕榜三日製更設於再明日仍許方外儒生赴擧今番則當親臨試取以此分付又敎曰今日發策之擧豈徒然欲聞正俗矯瘼之論諸生不嫺朝事所對不稱所聞殊甚慨歎旣問之說因仍置之是豈心誠求助之本意今下策題文臣侍從三館參上參下無論年限皆令應製書題明日頒布限以二十五日爲之該房以此知悉
정조 11년 · 강
命貢雉依前下敎代捧
정조 11년 · 목
司饔院啓言生雉代捧事招問貢人則以爲卽今京獵山雉足可繼封於四月念晦間云事情旣如此請依例以本色封進敎以今日雖以本色封進云而旣有成命豈或鎖刻依前下敎代捧京獵山雉則儲留者只於慈殿宮日供各封一首待來月晦殿宮亦爲代捧事分付
정조 11년 · 강
校理李羽晉疏陳母病乞遞賜例批
정조 11년 · 강
以蔡弘履閔台爀爲承旨前望也
정조 11년 · 강
命求禮縣失火民家別般賙救
정조 11년 · 목
全羅監司沈頤之以求禮縣民家四十四戶失火啓敎曰本邑以尤甚被災之處方春接濟恐有捐瘠而又有此數十戶燒燼之事言念民事豈勝矜惻如無別般賙救之政何以奠活元恤典外別給米斗仍令地方官宣布朝令俾勿之他更又嚴飭該邑使之從速結構居生畢構後令道臣摘奸勤慢事回諭
정조 11년 · 목
致仁啓言大臣之從座目不拔試望蓋如在外之趙判府事未肅之右議政也則可以上來也出肅也至於專對出疆之大臣初無可論於試役而亦皆循例備擬臣常訝之此雖小事不誠莫甚合有變通矣從之
정조 11년 · 강
遞兵曹參議朴天衡拿佐郞李益洙
정조 11년 · 목
兵曹啓言今日有一人着白衣入敦化東挾門故執捉問其委折則忠州居孫謙相爲名而不佩號牌云無號牌白衣之類肆然冒入極爲驚駭請出付攸司究覈得情當該守門將令該府拿問處之內司亦草記敎以行首守門將令兵判嚴棍懲勵又敎曰近來閽禁蕩然之故今以攔入人事至有判堂草記之擧入直堂郞事極爲駭然要欲幷發內司草記同時來呈以此以彼不可無飭入直堂上遞差郞聽拿處
정조 11년 · 강
申諭右議政兪彥鎬
정조 11년 · 목
敎曰再宣疏批三下別諭而到城外已至多日尙不肅命揆以事面得不泄泄虛佇之餘復申敦迫之意卿須卽起簉朝仍命遣史官傳諭假注書金和鍾書啓略曰臣馳往傳諭于右議政兪彥鎬處則以爲史官又宣別諭諭以事面之泄泄申以敦勉之諄諄臣之積犯違傲益無所逃矣謹當更入文字以冀體諒之恩云矣
정조 11년 · 목
忠淸道暗行御史沈煥之狀啓以爲公州判官徐直修午後濫杖聞于巷談野外飢色觀於厩馬請爲先罷黜敎以其代今日政各別擇差待下批不多日內辭朝
정조 11년 · 목
以閔師宣爲正言申韺爲公州判官曺霖爲掌苑別提
정조 11년 · 강
以具㢞爲承旨金魯淳爲兵曹參判前望也
정조 11년 · 강
以徐有隣鄭昌聖爲都總管李宜老南憲喆爲副總管口傳也
정조 11년 · 강
行召對于誠正閣承旨曺允大閣臣尹行任玉堂洪義浩金履成
정조 11년 · 강
御明光門行三日製試官李在協徐有隣吳歲純尹蓍東李時秀李集斗金履翼趙鎭宅洪義浩
정조 11년 · 목
具翼善冠白袍乘輿出協陽門由集禮門至明光門降輿陞座○承旨洪仁浩啓言殿座前先揭懸題板例也而況有頃日飭敎今日又不待令當該紫門監官員所當重勘可以爲之敎以爲先汰去令該府拿問處之○試官率應製儒生入庭行禮訖以唐群臣賀幸河北觀砥柱勒銘其上以陳功德爲表題報曰風利不得泊爲賦題懸題後乘輿由協陽門還內○敎曰再昨三製之闕榜實爲多士之羞恥今日書題專爲易與易者表題則略似丁酉重試御題賦題則前此凡四出而今加報曰二字諸生若有襲用前作句語者仍以見拔則此無異欺多士以此令入場儒生知悉○敎曰今因考試事功令謄錄使之持入而近作姑不入錄過限論罪自有定式當該禮曹郞聽拿處多復如此當別樣處分以此嚴飭○御煕政堂行科次敎曰匪柑製輪次而節製親臨則係是初行之擧有特敎賜第且載通編似此闊狹實合奬勸居首表三上一幼學南履翼直赴殿試之次表三上二進士李基慶直赴會試表三中一生員洪祜淵赋三中一幼學尹定烈各給二分表三中幼學申在明賦三中幼學趙文逵林秉遠洪時濟各給一分表三下幼學李漢敎進士朴長鉉幼學魚在德賦三下生員申光軾幼學徐有執尹浣各紙一卷筆三枝墨二笏賜給三製初榜旣有區處之命策次上進士李基慶律次上生員金大容各筆三枝墨一笏賜給其中疊抄人便是一入兼數事功論
정조 11년 · 강
命承旨洪義榮罷職曺允大禁推
정조 11년 · 목
敎曰當該宣傳官決棍該營將校爲先汰去令兵曹決棍該房承旨從重推考該曹堂上及總府堂上推考又敎曰今聞兵判覺得宣傳官則詰難而承宣之謂以已下之標信直令往傳之者雖因生疏所係不輕當該承旨洪義榮亟㢮不敍之典意或有氣力今日擧行事事顚錯旣受之標信移傳僚官試所申飭亦多不察當該承旨曺允大事過後下義禁府推考近雖乏人自稱解事昨晝啓下之望單今又還入且以右位目擊下位之許多做錯無一言皂白當該承旨洪仁浩越俸三等又敎曰近來政院擧行萬萬駭痛此專由於承宣入院未幾徑升座次所謂右位慢不行下位事以此有今日誤着之擧且以近日朝紙事言之亦由於專諉下位之致座次册抺下此後無得徑升着意院務莫犯三令之科○因御營聽哨官金鼎猷汰去草記敎曰常時若能檢飭豈有此無前之事乎卿等亦難免重勘本事旣關師律其律豈止棍汰特以承宣之知而故送且其事實不過適然之端今此處分之只施薄警者此也然卿等不可全然不飭卿與訓將幷從重推考此後隨事警飭無或如前泛忽○兵曹以宣傳官洪栒決棍六度啓
정조 11년 · 강
以李亨元朴天衡李勉兢爲承旨前望也
정조 11년 · 목
疏略曰前後懇辭悉出忱悃匪敢假飭而每承聖批一例敦勉荐命史官臨宣別諭臣抑塞兢戲益不知所出噫臣跡本畸孤性又拘拙立朝寡合屢徑憂危微我殿下繇始訖終曲費造化穽石而援之蜮弩而防之則臣安得保有今日也況自昨冬以來傷弓之餘悸尙在吹薤之至戒當念而今乃昂然冒居於百責所萃之地則鬼猜人忌理所必至畢竟僨國事而召身災則螻蟻微命雖不足恤竊恐聖朝生成之澤全保之恩有始而無終此臣所大懼也伏乞先收職秩仍勘臣罪焉批以日昨批旨罄悉予虛佇之至意巽讓愈固復上辭本於是乎悵然失圖無以爲諭卿須思之旣無必遞之義則如是控引不已過乎安心勿辭卽起肅命仍命遣史官傳諭
정조 11년 · 강
果川縣監李顯道上疏賜批
정조 11년 · 목
疏略曰賑事方張穀簿尙患不足農務漸殷巡糶將至告絕玆不得不疾聲控愬本縣還穀昨年所捧不過四千六百石零應付受還戶數恰滿一千五百七十餘戶以此穀數排此戶數萬無塗抹分排之勢道臣劃給中除置賑穀六百四十餘石正租種子分給又爲一千七百餘石前此九巡已分一千五百餘石來頭根耕豆太種子又當爲一千三四百石則所餘留庫不滿六百餘石顧今春窮轉深麥嶺當前甁罌俱竭麪托無措道臣以南漢軍餉米五百石移給之意仰請處分矣廟堂以無例不許民情誠萬萬罔措往在丙丁自巡營請得南漢餉米一萬石分給被災各邑其後辛巳亦如之旣往之已例如此目下之民情如彼而道臣之更爲煩請終涉悚惶則於是乎果川之民其將束手而塡壑矣伏乞俯察民情之萬分切迫依兩年已例南漢軍餉五百石亟許移給以濟一邑捐瘠之急焉批以係是民隱云有一二已例請穀事依施
정조 11년 · 강
遣承旨詣明陵奉審摘奸局內諸陵一體奉審
정조 11년 · 강
召見三日製入格儒生于煕政堂
정조 11년 · 목
儒生等以次進前各問姓名仍令居首儒生南履翼製進進退表○承旨洪仁浩啓言堂后日記連爲檢飭幾皆修納而其中注書金孝建假注書金祖淳李德鉉日限已過尙未修正依筵敎禁推傳旨捧入敎以此與無職者之無端愆限有異更限三日又或愆期不可禁推而止拿處過一朔後勘律
정조 11년 · 강
以李秉模爲承旨前望也
정조 11년 · 강
考下文臣應製試券仍命施賞有差
정조 11년 · 목
敎曰文臣應製思聞嘉猷昌言而諸作所對間亦有歸之時政闕失者足謂朝士勝於泮儒居首三上一執義李師濂大鹿皮一令賜給之次三上二通禮李敏采三上三前佐郞李福潤三上前持平韓光植副修撰金履成前持平朴鎤各上弦弓一張賜給三中前佐郞朴猷煥等十四各紙二券筆二枝墨二笏賜給三下別檢柳憲周等四十二人各筆三枝墨二笏賜給
정조 11년 · 목
沈樂洙接慰官單付
정조 11년 · 강
以黃昇源爲承旨前望也兪彥修爲鳳山郡守口傳也
정조 11년 · 강
命時囚曺允大分揀放送
정조 11년 · 강
敦諭右議政兪彥鎬
정조 11년 · 목
敎曰卿之至今退處實非所望於卿者三讓尙過更何趑趄予於卿不欲爲外面修餙之擧前下疏批也別諭也未始有蔓語枝辭卿亦庶幾領悟近雖敦迫于卿尙靳承宣偕來之命予意亦由於是卿須體予心腹之諭卽起造朝聽予面諭予方整衣而待之仍命中路偕來進去史官傳諭造朝與否問于大臣先爲知入○史官申漵書啓臣敬奉聖諭傳諭于右議政兪彥鎬所住處則以爲屢煩籲呼竟靳允許以至今者所被恩言委曲鄭重到此地頭他不暇顧惟有勉承明命更陳必辭之義而第臣道路驅馳之餘疾病呻吟姑就私次稍加調理以爲待朝肅命之計云矣大臣今方入城仍就私次臣旣承偕來之命故臣亦隨往敎以大臣明欲肅命云爾則退去
정조 11년 · 강
召見右議政兪彥鎬于誠正閣
정조 11년 · 강
推吏曹判書尹蓍東
정조 11년 · 목
鳳山郡守卽文臣之代而又以文臣備擬故敎曰文臣無不可爲之窠且非交差之職而昨問前例有無則以文疊差之例無有云云旣無勿拘之命則遽然皆擬未免不審當該詮官推考
정조 11년 · 목
以尹坊爲大司憲李敏采爲執義張至冕爲持平○再政以李敏采爲承旨新資也
정조 11년 · 강
館學儒生進士兪豊柱等二千五人聯疏賜例批
정조 11년 · 목
疏略曰亂逆之禍人家國從古何限而豈有如昨年夏秋之變哉鳴呼五月之變尙忍言哉停乳之失投劑之誤咸曰非妖媪逆醫所獨擅也必有使之停之投之者莫不刺心痛骨及伏見王大妃殿諺敎辭旨惻怛義理森嚴莫顯之隱呈露無餘而根抵未鋤窩窟尙在義理乍明而復晦懲討當嚴而不行(刀削)伏願醫媪之屬宇偉之輩更加嚴鞫則向所謂根柢窩窟昭然畢露可以君綱立而人紀正矣豈不幸哉仍伏念鄭遂龜等彼旣立異於沐浴之請背義於慈聖之敎纔承竄命赦典旋降則噫彼法司乘間覆啓暗售曲庇之計而以自海而島亦足快意等說肆然說去於章奏之間其爲計巧且憯矣彼遂龜輩亦揚揚街途自同平人世道之寒心一至此耶伏惟穆然深思亟賜處分焉
정조 11년 · 목
滯囚莫如近日故也○該府以兵曹佐郞李益洙禮曹佐郞金麟采原情啓幷命付過放送又以繕工奉事李師中原情啓敎以觀此所供旣云待令則不卽排設專由於試所之不能檢飭何責乎已進排之官員乎此囚本職勿汰卽爲放送試所承旨當處分才以他事勘罪院吏令本院懲治又以敦化門守門將朴鼎明原情啓敎以移送兵曹令兵判嚴棍草記又以三和前府使李格鏡城前判官李秉喆弘化門入直哨官安必濟泗川前縣監金胤行連源前察訪李益瑞等原情啓幷命議處又啓言李格雪綿之貿雖云給價卵饍之饋旣不退斥而韓商采之遞任移差際在其後則受賄之誚在所難免罪杖七十收贖奪告身二等李秉喆國穀未捧之數至於萬餘石罪杖一百收贖告身盡行追奪安必濟軍兵除出之時渠在中日所不得覺察而常時不能檢束罪杖八十收贖奪告身三等金胤行定配罪人不善防守至有逃還物故之擧而不卽報營尹東樞尙未捕捉罪杖一百收贖告身盡行追奪幷命功減一等又啓言李益瑞不能檢飭屬驛罪杖一百收贖告身盡行追奪流三千里定配允之
정조 11년 · 강
命判府事趙璥月廩自本官輸送
정조 11년 · 목
戶曹啓言三月四月兩朔頒綠次倉官進去于判府事趙璥家而方在楊州地不得請受祿牌云議政在鄕外則令地方官月廩輸送載在法典依此擧行之意請分付本道允之
정조 11년 · 강
命固城縣渰沒及仁同府燒死民人等身米布蕩減
정조 11년 · 목
慶尙監司金尙集狀啓固城縣漁民元順先等三十二名逢風揜死仁同府金德恒家眷六口犯染出幕偶然失火妻與子五口燒死敎以聞甚矜惻生前如有身米布幷蕩咸恤典題給妻孥
정조 11년 · 강
副修撰金履成正言閔師宣上疏討逆幷賜例批
정조 11년 · 강
罷承旨朴天衡職
정조 11년 · 목
敎曰昨日三司合啓批答中末端事以付丙改書原批爻周諸臺牌招更爲聽批又敎曰近於三司合啓自政院以啓辭書入則付丙不下以此爲批若入侍傳啓則豈可賜批爲答蓋入侍則口傳傳啓無可付丙之紙也昨日合啓亦以啓辭書入原啓付丙原批使之依例書頒則政院有比做錯萬萬駭然當該承旨罷職
정조 11년 · 강
召見承旨李亨元于重熙堂
정조 11년 · 목
亨元啓言邊報去來極其緊重驛站程限自有定式大差倭出來狀本十正日封發二十五日到院太爲稽滯極涉駭然慶尙忠淸京畿三道臣請幷摧考從之
정조 11년 · 강
行召對于誠正閣閣臣李秉模承旨李敏采玉堂李羽晉金履成
정조 11년 · 목
講宋名臣錄第六第七卷
정조 11년 · 강
判下京囚全一贊殺獄回啓
정조 11년 · 목
刑曹啓言一贊殺獄以情則雖若無必欲殺之心所踢則明是必無生之地以證則雖若無被踢時參看諸招則如見其相鬪光景痕損殆無完處則兩檢沕合衆口如出一口則五辭備乎所謂膝觸腎囊云者可見發明中遲晚成獄一款無容更議請更加嚴刑期於得情敎以無論有心無心殺則殺矣殺人者死三尺至嚴償死一款無容更議元犯全一贊更加嚴刑期於得情前招後供之一切相反者不但欲巧反拙反非鄙活於必死之計以此添問目取招俾勿如前抵賴
정조 11년 · 강
罷獻官李度默李義行等職
정조 11년 · 목
吏曹以宗廟朔祭獻官李度默謂有身病終不入來不得已以預差李義行陞實付標啓敎以設有實病前期陳疏則足可變通有此臨時稱頉之擧重事體之道不可以實病區別罷職又以李義行謂有身病終不入來啓敎以比之實差李度默別無異同臨時呈疏尤涉未安亦爲罷職○敎曰獻官李度默李義行才已處分而設有身病前期呈疏容或變通近來間有臨時稱頉之擧揆以國綱不但駭然以預差陞實則淸齋似不如實差其在重祀典之義尤涉未安此後朔望獻官臨時稱頉者勿論實故有無當重繩該堂難免不飭之責以此爲先嚴飭前一日令該曹入直郞官收置進不進擧案門限前改付標過限付標則該郞拿處事該房承旨知悉定式擧行無誓戒中小祀準此施行事一體分付
정조 11년 · 강
遣承旨詣宗廟景慕宮奉審摘奸又遣承旨詣雩祀壇奉審摘奸
정조 11년 · 강
命翰林李相璜禁推
정조 11년 · 목
敎曰近來年少文臣陽氣太不足纔有事役便卽困倒雖以今日入侍言之上番未及同入承旨進伏之際始乃陞殿晏起之罪不可無警當該翰林李相璜禁推
정조 11년 · 강
遞藥院提調吳載純以徐有隣代之前望也
정조 11년 · 목
敎曰御製校役專委此閣臣之細密而近因夙夜之役職事相妨藥房提調吳載純許遞前望單子入之
정조 11년 · 강
命慶煕宮修改從便擧行
정조 11년 · 목
戶曹以慶煕宮有頉處請修改敎以昨年修改時有未盡照檢處云方令中官枚擧手本待啓下卿與郞官進去擧行○因中官手本敎曰以此手本出給該曹可以修改者修改仍置者仍置畢擧行後使之具別單草記慶煕宮奉審亦以春秋季朔曹郞與監役官眼同擧行旣爲定式而每不免有名無實都致張大此後奉審後小小頉處不必堂郞進去擧行須以隨卽修改從便爲之之方亦令戶判商量磨鍊草記
정조 11년 · 강
以李壽鵬爲定州牧使口傳也
정조 11년 · 강
行召對于誠正閣承旨洪檍閣臣尹行任玉堂李羽晉嚴思憲
정조 11년 · 강
命大提學撰進禮部回咨
정조 11년 · 목
承文院啓言賜物事禮部回咨令文任撰出之意筵達蒙允而大提學在外請令兩館提學相議撰出敎以大提學雖在外家在不遠地使之撰進
정조 11년 · 강
以沈能寬爲泗川縣監口傳也
정조 11년 · 강
飭守令署經備員擧行
정조 11년 · 목
政院以開寧縣監李義肅憲府未署經啓請大司憲李度默牌招允之又以李度默再違召啓敎曰旣無別般情勢豈敢如是此啓辭勿施更卽牌招在外及未肅拜諸臺幷許遞仍卽備員署經
정조 11년 · 목
以洪明浩爲大司諫李濟萬爲執義盧廷良爲司諫沈銖崔守忱爲持平金方行爲正言任嵂爲喬桐府使
정조 11년 · 강
以曺允大李勉兢白師謹爲承旨前望也
정조 11년 · 목
敎曰承旨李勉兢受書傳敎則現告可謂誤捧原傳旨付標
정조 11년 · 강
放定配罪人張錫胤
정조 11년 · 목
不過申飭年少之人似未諳前例故有是命
정조 11년 · 강
命南海縣令閔心爀嚴刑遠配
정조 11년 · 목
慶尙監司金尙集狀啓道內糶賑兩政逐邑廉察則南海縣令閔心爀本月初中兩等設賑之日所分之穀旣不精實饋粥給醬等節連不爲之而賑狀修正之時以依前設粥樣循例以報穀物數爻至登睿覽究厥罪狀極甚痛駭爲先罷黜其罪狀請令攸司稟處敎曰近以諸道賑邑守宰勤慢之何如賙賑之何如無以一一諦知憧憧一念宵旰未弛分遣繡衣方欲考其實跡矣際見嶺伯狀本閔心爀之罪可謂罔赦渠亦人耳寧忍染指於饑民口吻中物乎穀物之精麤相混饑口之壯弱幻報猶難免重典況此二次排巡初不設粥而醬藿米鹽暗地消融至有闕巡之擧兩等賑日擧行又甚無實云是可忍也孰不可忍也渠雖不堪慾火行此殘忍貪饕之政獨不畏朝令之至嚴乎且況本縣被災爲尤甚沿邑之最而所謂邑宰不法如此自此尤豈可一刻寬心分憂二字雖難責之於渠似此極無狀極無嚴之類若不置之重辟何以懲他守宰南海前縣令閔心爀亟令該府星火拿來嚴刑邊遠勿限年定配以謝嶺民仍令該道伯曉告民庶其代令該曹勿拘常格有聲績或有地步人口傳各別擇差待下批辭朝仍令待城門開給馬下送雖無是也猶慮爲然到今尤合反隅如心爀之無勢疲弁恣意犯法外此地處之稍稱盤締者安知無罪浮心爀乎大抵貪風莫近日若大懲創之擧政當其時此則雖不關於賑政適因不法守令事如是敷敎先令廟堂第各關飭諸道俾知先甲之令
정조 11년 · 강
以申載文爲南海縣令口傳也
정조 11년 · 강
命松都及漣川等邑被燒民戶拔例賙恤
정조 11년 · 목
開城留守李性源以民家四十二戶失火啓敎曰被燒民戶至於此多窮春失所極爲矜惻拔例賙恤仍卽結構奠接待畢安頓後形止狀聞事回論○京畿監司徐有防狀啓仁川府黃等川面民家九戶失火漣川縣北面民家五戶西面民家四戶縣內面民家三戶失火東面民家二十戶失火而朴丁金妻全召史爲救舅姑魂魄冒火入去一身被火方在死境臣於巡路幷爲招致面面慰論恤典依例分給全召史則嚴飭該守令以相當藥物各別救療敎曰昨見松留狀本失火民戶殆至十數有拔例賙救之命而又見畿伯狀本仁川之九戶漣川之廿戶被燒在於此時唉彼頷顑濱死之民又遭回祿之災皆將蕩柝厥居言念及此殊甚矜惻道伯適在巡路別加顧助別加慰論因又嚴飭邑宰俾卽斯速結構奠接畢安頓後形止狀聞事令廟堂分付其中漣川全召史渠以堂賤女人衝冒烈燄拚棄性命救出舅姑魂魄因致焦爛幾死之境云蓬蓽之下有此行誼須有嘉獎之擧可聳一邑瞻聆優給藥物食物期於救活萬一致死枚擧狀聞事一體分付邑報道狀皆以救出魂魄爲言下語太未暢該道伯守令推考委折査問草記○備邊司啓言卽見京畿監司報辭則枚擧漣川縣監魏光翼牒報以爲全召史舅父身死已久簇子神軸置之別處其舅母昨年身死而常漢之俗不立神主別造魂帛過三年後始乃合題於先亡之簇子軸此與神主有異故謂之魂帛云矣道臣狀啓中魂帛之帛字誤書以魄字所當論責而旣有問備之命今姑置之全召史以無知村氓有此卓異之行極爲可尙已題給藥物食物外請未布特爲加給以示朝家褒嘉之意允之
정조 11년 · 강
命興恩副尉鄭在和爲先削職門外黜送
정조 11년 · 목
敎曰今番筵敎出於全保之意苟有知覺豈無怵畏之心而籍賣若前貽累愈甚侵虐貢市人尙可謂之國驕謬習所大懼者恐陷大戾渠家無操切之人旣經癸卯處分反肆近日跳踉此而任他雖欲保有貴主之家得乎不欲一一索言者意亦有在興恩副尉鄭在和爲先削職門外黜送此後當多崎探察其革心與否先令本家親屬知之
정조 11년 · 강
命當該大司成竝越俸一等該吏嚴刑懲勵
정조 11년 · 목
敎曰向因貢市人詢瘼事以從當處分爲敎矣近來飭禁每不遵守雖以今番現發事言之雖似零瑣犯禁則一也已受價混錄外各該堂上從重推考至於成均館取用之數若是夥然聞其事實雖非官長之所知一任下吏之作俑烏可無罪然溯考年條非一二泮長之不察當該大司成指名現告一幷越俸一等該吏令該曹嚴刑懲勵且以今番詢瘼時觀之貢巿人之全諱實狀蓋因直告則輒被逞憾故也無論宮房上司營門萬一有潛各逞憾之事此後詢瘼有懲羹之弊則是官長自犯欺罔之罪當隨現痛査直施不以實之律以此嚴飭此似小事復賊因越俸逞憤侵虐之擧豈非取鑑之一端乎初意今番若有該營之如前執頉校吏直欲重繩矣將此意亦幷嚴飭各司○敎曰今因泮長越俸事聞之右相以前任箕伯事祿俸不得傳致云令該曹越俸人員書入
정조 11년 · 목
以李集斗爲吏曹參議姜忱爲校理
정조 11년 · 강
命御史軍官李海愚拿棍間從便處之
정조 11년 · 목
平山御史李崑秀狀啓以爲帶率軍官李海愚以內乘入直故追到中路事分付矣尙不待令其罪狀請令攸司稟處敎以內乘改差似已下去又或遲滯則不可無罪況啓下帶去者乎不必煩令攸司稟處爾其星火促現以拿以棍從便處之事回諭
정조 11년 · 강
召見均廳堂上徐有隣于重凞堂
정조 11년 · 목
有隣啓言壯勇衛廳需用以其不煩經費之故凡百莫能成樣米條之東塗西抹尤爲苟艱本廳所管兩南軍作米留庫條中限三千石還分取耗每年趁稅船上納從便添輸以補支放恐合事宜從之
정조 11년 · 강
遣承旨詣元陵奉審摘奸局內諸陵奉審仍詣永祐園奉審
정조 11년 · 목
當等庠製尙不設行故也
정조 11년 · 강
命諸臣越俸蕩滌
정조 11년 · 목
前平安監司兪彥鎬全羅監司沈頤之忠淸監司金光默前藥房提調徐有隣刑曹判書李崇祜總戎使金持默前府尹金光默黃海兵使鄭觀采前郡守金思義前縣監李▣兪鉉商等越俸竝蕩滌
정조 11년 · 강
召見時原任大臣及藥院三提調于重凞堂
정조 11년 · 강
命以初七日行禮于皇壇
정조 11년 · 목
敎曰初七日皇壇節享受香後當詣奉室行禮令該曹知悉擧行雖非享事前一日齋宿後行禮曾有先朝受敎定式近年行禮時皆遵用明日當齋宿以此知悉行禮時皇朝人忠臣子孫竝依享班入參事分付又敎曰齋宿處所以摛文院爲之出宮門路以協陽門爲之又敎曰明日齋宿時侍衛只入直磨鍊別雲劍外雲寶劍置之行禮時侍衛及雲寶劍依例磨鍊禁軍只入直擧行挾輦軍亦以金虎弘化門各五十名除出用之
정조 11년 · 강
飭惠廳給貢從貴上下
정조 11년 · 목
敎曰今聞平市官所奏穀價之騰翔如此都民艱食之患不可無矯救之擧貧戶雖以發賣資活外此若非貢米何以遍沾令該廳給貢時間間從貴上下期於派及市廛如是之後市民亦無得操縱價本事亦令廟堂嚴飭該署
정조 11년 · 목
疏略曰北咨有令文衡撰進之命臣於文衡更司已遞而念臣十餘年前待罪藝苑撰進奏文意外事端橫生大臣旣陳革職之請朝家至煩謝過之使辱國之罪萬死猶輕自玆以後謝跡文苑道理則然而緣臣操守不固間或冒沒承膺至於事關彼中文字終不敢爲復當計者不惟臣懲羹之地餘悸尙在堂堂淸朝不患無人何可不戒前事或致後悔也哉成命之下奉行無路猥入文字仰請處分遞臣三館之任回授可堪之人焉批以年久之事不必追提卿其勿辭撰進一兩日內上來登筵仍卽歸護
정조 11년 · 강
以李溎爲都總管嚴思晚爲副總管前望也
정조 11년 · 강
召見惠堂徐有隣于重凞堂
정조 11년 · 목
有隣啓言宜嬪宮三年內元進排炭燒木及祭享條柴炬炭俱是不可闕者一依甲辰例進排之意請分付敎以以今經費有難如例爲之三年內元進排炭燒木自今減下祭享條亦令姑勿進排又啓言壯勇衛廳料布支放今幾就緖而第念試射賞格木條無路拮據湖南左右水營休番木中各五同關西別餉木遼軍木中各十同取用似合事宜故就議于領相則亦以爲旣不煩經費依此區劃誠甚方便云請以此取用之意分付從之
정조 11년 · 강
御摛文院齋宿召見惠堂徐有隣
정조 11년 · 목
具翼善冠白袍乘輿出協陽門詣本院○有隣啓言伏見傳敎下者特軫穀價之騰翔都民之難食至有貢價上下間間從貴之命而第念海西廳及賑恤廳有流來舊米近萬石若趁穀貴之時來頭貢來限十餘朔儲留以此米預爲出給非但貢人之聊賴抑亦穀價之低下苟如是則從貴一款不必疊施矣敎以卿其就議領相更爲入侍稟處又啓言就議于領議政則以爲近萬石舊米趁今區處則貢價從貴若無關係而第於昨日傳敎之後貢人都民擧皆懸望淺見則來頭貢價上下時限二次方便從貴又以舊未計朔預給而若其數爻多少惟在有司之臣量宜擧行云矣敎以領相之言果好依此爲之○敎曰先朝頻行試擧以寓慰儒武之聖意故參班數多近年雖有飭敎來參者絕罕年前更以此提飭伊後亦未見其效明日皇壇參班儒生行禮後各試程文當分等頒賞武士各試柳葉箭一巡亦當分等頒賞令京兆兵曹知悉擧行此非科擧武試亦不必以主掌官擧行令兵曹依內試射例待令修整試册儒生應製時參班中曾經文任人入侍武士試取時兵判訓將監試事分付仍自拱北門出宮試取處所以北營爲之又敎曰皇壇行祭時及行禮時皇朝人子孫忠臣子孫參班人員皆於洌泉門內成班行禮事定式擧行曾亦有下敎而觀此擧案如守僕及掖隸亦在參班中屑越甚矣賤役隨行人勿論事更爲申飭又敎曰再明及三明連値動駕明日殿座時駕前駕後勿爲隨駕軍兵則只北營西營廣智營軍各留若干名出用餘皆置之○因忠臣子孫參班擧案敎曰兵判以下皆以忠臣子孫參班且有申飭則渠是曾經亞將以子名代塡極爲駭然前府使南憲喆拿問處之
정조 11년 · 강
命以初九日親行毓祥宮酌獻禮
정조 11년 · 목
敎曰初九日卽毓祥宮忌辰日也昔在先朝每年親享予嘗陪駕隨參矣動駕之退定於再明意蓋在焉初九日自慶凞宮還宮時仍詣毓祥宮行酌獻禮百官行禮置之以參班二品及六曹參議以上陪享
정조 11년 · 강
重推驪州牧使李文源
정조 11년 · 목
京畿監司徐有防以驪州牧使李文源謂有情勢守令邊將薦終不擧行馳啓敎曰此亦邑事出補之後焉敢如是況近日章疏句語不可但以怪悖論見猶駭愕雖急驅陷於罔測之科任提擧所爲非予伊誰雖欲構人自不覺侵及莫重此所謂逐鹿不見泰山言念世道豈勝駭憤此非爲提擧地也旣往雖不說從後萬有一更提如許數字不忍見之句語予方擬隨見痛勘此時該牧使以區區處義如是煩瀆紀綱所在萬萬駭然驪州牧使李文源爲先從重推考此狀啓還下送使之明日內修整上送事星火知委如或愆限道伯難免不飭之責此意亦爲知悉事卽爲回論
정조 11년 · 강
敍卿宰及侍從堂上堂下罷散人
정조 11년 · 목
成均館以大提學金鍾秀在外三日製不得擧行啓敎曰圓點生赴試自是定式而近來準點者數少此後申飭三日製待下敎設行
정조 11년 · 목
以李聖圭爲大司憲徐有成爲大司諫徐秉德爲執義趙錫穆爲司諫金凞采爲持平韓商新爲正言申馥爲校理
정조 11년 · 목
因放送啓本有是命蓋以親試隔日所坐微眚故也
정조 11년 · 강
北兵使李漢豊上疏討逆命還給
정조 11년 · 목
咸鏡監司鄭民始以北兵使李漢豊上疏上送啓敎以原疏句語中有涉禁令者原疏與狀啓還下送
정조 11년 · 강
詣皇壇行禮仍詣北營行參班儒武應製試射文試官吳載純李東模洪義浩尹行任武試官金履素李柱國李商采趙義鎭
정조 11년 · 목
具翼善冠黑圓領袍乘輿出摛文院由明禮門詣齋室改具冕服乘輿至朝宗門降輿步入洌泉門東挾詣奉室奉審仍爲行禮訖出洌泉門入小次改具翼善冠黑圓領袍出拱北門乘輿詣北營降輿陞座敎以參班文任只有一人云檢校直提學李秉模爲試官副校理洪義浩待敎尹行任爲對讀官武士試射時宣傳官李商采趙義鎭爲參考官文武試官率參班儒武分東西入庭行禮訖召見儒武各問姓名承旨李鼎運啓言今日應製儒生試紙以壯紙應試事旣有成命而京兆不善知委入場儒生初不聞知云當該官員所當重勘而本院請推之外無他可施之罰何以爲之敎以拿處仍命頒紙儒以賣帶朝鮮館爲賦題武以柳葉箭一巡試射又命訓將李柱國等以小布一巡試射訖乘輿出北營入拱北門降輿步出朝宗門乘輿由集成門還內命入侍科次取金獻行等十八人三中居首進士金獻行大學俱諺解一件賜給三下以下紙筆墨施賞有差試射入格守門將陳啓祜等十六人弦弓箭竹施賞有差
정조 11년 · 강
以洪仁浩洪義榮爲承旨前望也
정조 11년 · 목
因漢城判官李敦源拿處傳旨敎曰聞其事實罪在政院而乃反甘聽慫慂之說至有右袒院吏請罪府郞之擧承宣事極爲該然非不欲各別處分而以生疏之故今姑參酌此傳旨勿施當該承旨爲先從重推考
정조 11년 · 강
命昆陽郡守各別擇差
정조 11년 · 목
慶尙監司金尙集以該郡守趙雲履遭故啓敎曰以尤甚設賑之邑一日曠官可悶其代口傳各別擇差待下批仍卽辭朝給馬下送
정조 11년 · 강
詣慶凞宮行奠酌禮于魂宮仍爲經宿
정조 11년 · 목
具翼善冠白袍乘輿出協陽門降輿乘輦由敦化門入興化門到金商門外降輦乘輿入齋殿改具衰服臨魂宮行朝上食還齋殿茶禮時至臨魂宮兼行奠酌禮還入齋殿召見錦城尉及畿伯徐有防惠堂徐有隣金履素吏判尹蓍東○有防啓言果川縣還穀自來不敷至於今年還民接濟無以排比該縣民事誠爲罔措總廳餉還旣有移轉之例則至於南漢軍餉豈無從他例轉移之道乎限五百石移轉則窮春還民庶可有生活之道請令廟堂稟處從之又啓言今春幸行時楊州牧使尹行元以總戎常賑兩廳錢請得添還事有所陳達而考其已例則甲辰年果有許給之事矣本州巡還無以排比將有絕巡之慮依甲辰年例總賑兩廳錢量宜許劃則庶可爲添還接濟之道請令各該廳稟處從之又啓言驛馬濫騎事才已另飭各驛而第有一事之不可不痛祛者雖以應把言之璿源錄實錄外閣奉安奉審行各陵寢奉審行赴燕使通信使儐使行及大臣儀賓一品宗班給馬外大小奉命各行騎兵曹馬到畿驛初站替把自是定式而近來奉命各行或稱以兵曹馬疲劣不堪騎直到雇廳責把番馬者已是法外而至於所騎兵曹馬雖到初站仍不替把故爲越站而其貰價則無限責出於該驛故畿驛之日就凋殘實由於此自今以後除非從前應入把之行而若有責把番馬或越站徵貰之弊則竝以濫騎律施行事請嚴飭各司從之敎曰此弊曾所稔聞自丙申初申飭不啻丁寧而弊又若前云此蓋由於承旨史官宣傳官等全昧飭令一任下隸作奸之致政院若不首犯他司豈敢效尤此擧條一通書付院壁及堂后宣傳官廳犯者當身則以濫騎律論院隸館隸吹螺赤令該曹嚴刑照律事定式施行事令該曹知悉日前中官及假宣傳官之濫騎皆由於不畏法雖有措辭提飭而亦在於該曹該道之有聞必勘無或饒貸卿及該曹亦爲各別惕念戢察又啓言廚院臣營所封進活雉係是逐日供上貢人輩每於冬末春初受出勿侵公文於本營募得善獵之人遍送諸道而不得不多數發送行獵遲速元無期限程道遠近又無定向一年半年至于終歲故又不得不載妻率子以路爲家到處求食之際民間之惹鬧作挐固是必然之勢而未有如近來之爲弊滋甚大抵獵雉元軍之帶公文下往者豈無定數而許多浮浪之類或邂逅同事或投托作伴所過閭里擧皆騷擾已至年前殺越之變而極矣雖以今番事言之所謂行獵軍人或持數歲前無憑之帖咆喝劫掠疲氓殘民無以抵當往訴鎭營起送將差則乃反手持銃刀力拒官威幾傷人命瞥然星散而就其中捉得一二人試爲究覈則曾前作賊者孼芽其間所引徒與不啻數多而關東海西及本道各鎭營之移文報牒連日沓至皆以爲今方四發譏詗期於捉得云云聽聞所及不勝憂悶今若不分其公文有無徒黨多少一倂治之以行賊之律則非特有欠於卞別之道所謂直箇獵雉之軍亦當鳥駭獸竄不敢行獵而莫重日供無以如期封進宜有一定規制矣敎以卿其問議於領議政以奏又啓言問議於領相則以爲此弊非今斯今軍人輩之當此歉歲肆行剽竊尤係痛駭不可不從長變通毋論饔院畿營招致貢人等詳問每年行獵時發巡軍人爲幾牌幾名參互商量定其數爻而所謂公文一依均役船掌標例每年春初成出幾箇公文塡其軍人姓名一一出給若有私自換佩者與受幷照勘而舊公文則冬末竝收聚新公文則春初更爲出給歲以爲常若其無公文而假稱獵雉如前劫掠者直斷以治盜之律至於載妻率子一款竝加禁斷以此定式庶可矯捄云矣敎以領相意見亦好而節目不可不消詳酌定出擧條更自廟堂往復本道及該院論理草記稟處
정조 11년 · 강
遞都承旨李致中以李秉模代之前望也
정조 11년 · 목
因昆陽郡守望筒敎曰河東府使無端降擬此郡守窠必是昨日傳敎之誤傳近來政院事駭怪愈往愈甚該房承旨遞差此望筒改擬以入
정조 11년 · 강
以趙心泰爲北兵使備薦也洪龍運爲昆陽郡守口傳也
정조 11년 · 목
全羅監司沈頤之因暗行御史移文以全州判官李宜耆罷黜馳啓敎以今日政各別擇差下送○以朴祐源爲吏曹參判朴基正爲修撰朴知源爲全州判官洪和輔爲會寧府使李延弼爲慶尙右兵使
정조 11년 · 강
詣毓祥宮行酌獻禮
정조 11년 · 목
具翼善冠白袍乘輿出崇賢門降輿乘輦召見全州判官朴知源由興化門詣宮門外降輦乘輿到齋室門外降輿詣板位行展拜禮陞詣廟內奉審訖還入小次改具黑圓領袍詣奉安閣展拜陞詣閣內奉審訖改具白袍詣廟內行酌獻禮如儀○承旨李鼎運啓言陪祭服色何等愼重而奉常正金復元以布直領黑靴入參本院請推之外無可施之罰何以爲之敎以拿處○仍詣延祜宮展拜乘輿出宮門外降輿乘輦由敦化門至協陽門降輦乘輿還內
정조 11년 · 강
諭領相金致仁還宮後行次對
정조 11년 · 목
敎曰次對久未爲之今日還宮如不差晚觀勢欲行次對日氣亦晴暖或可强力先簉闕下待還宮入參與否須卽自量附奏於此史官事傳諭于領議政○致仁陳箚略曰政府非臣養病之所而不生不滅一味泯伏兩日動駕禮當從護魂宮陪祭情又耿結而目下病狀加以別症宛轉叫楚無計蠢動瞻望蹕路倍切戀係虧闕常分罪又何逭特遣史官諭以自量入參於次對亦無以承命罪上添罪轉益兢惶伏乞亟降威譴以警具僚批以一時症樣自可勿藥陪班賓對之未參豈或爲引卿須安心勿辭愼攝竢夬差簉朝仍命遣史官傳諭
정조 11년 · 강
命兵曹正郞柳文養拿處
정조 11년 · 목
敎曰近來所爲極爲駭然勤勵變爲色厲禁喧之懈弛亦由於羞恥之故當該兵曹正郞柳文養令該府拿問嚴處
정조 11년 · 강
命舊抄啓文臣春秋季朔親試同爲應試
정조 11년 · 목
敎曰癸卯選除朔射許赴季朔試射減下後亦用此例辛丑選宜無異同依此定式擧行因此思之製述亦當用此例勿論新舊選春秋仲朔文臣製述許頉春秋李朔抄啓文臣親試日同爲應製○敎曰明日殿座試畢自至差晚西北別付料春等試射退行於再明日
정조 11년 · 목
該曹啓言長鬐良女許召史擊錚原情以爲本縣癸卯年縣監張齊斗賑穀簸揚縮代年三百餘石備置充數且爲海民添補進上價自備錢一百餘兩付於該吏鄭德裕處矣新官黃翼振稱以租三百餘石欠縮白徵於張齊斗由吏及該吏而進上添補錢不知自何消融且乙巳災結分俵時偸食十結簸揚縮代牟三百餘石內二百石私用百餘石乙巳冬罷歸時船運故邑民咸議曰此牟卽張太守自備也齊往執取翼振稱以治下之民執留罷官之歸裝以其夫李景學及士人吳仁泰謂之魁首勒定流三千里遠配乞令道臣嚴査後黃翼振與鄭德裕符同之罪嚴勘其夫特爲放釋云矣請上裁敎以議處又啓言取考曹上配案則李景學昨年四月以做出虛無不根之說構捏土主誣呈議送罪自嶺營流配矣以渠原情參之道臣決處事不近理語皆蔑分至請嚴勘不可以四件內事循例聽理請許召史原情勿施自臣曹懲治允之又啓言海美居尹召史擊錚原情以爲其夫李若采爲三寸家婢春化之構誣遠配於渭原再經赦典見漏於均霑之澤豈非抑鬱乎春化之爲其媤三寸家婢節節昭明前春行査時結城縣監以斜劵之昭昭帳籍之班班謂以實非壓良報于巡營營題以爲的是良人則三十五年何無一張經官之紙今忽有籲天之擧乎云云春化再度擊錚也道伯畏㥘一變前見營吏受賂從中用事及其修啓春化罪案其夫脫空之條竝皆拔之自歸壓勒之科是可忍爲者乎養子之規必待禮斜媤叔家元無禮斜之事罷養二字何據而說乎其曰國正之舊劵背頉分明云而沔川行査時郡守韓世裕取考其劵善立處放賣五字丁寧載錄其曰記上云而春化貸錢買畓之招貴才傳給錢貫之招幷皆丁寧是可謂記上乎伏乞放送其夫詳覈明査云矣此是已査之事旣斷之案而構誣道伯縱妻呼籲所當勘處而與常賤女人有異治罪安徐原情勿施允之又啓言西部冶匠魯孝才擊錚原情以爲渠輩受價戶曹貿來生鐵以備經用所謂中房鐵果是薪鐵之作成者故八路鐵種入於旅客主人則渠輩買得打造器皿斤賣民間矣雜鐵廛人敢生奸計以所貿於旅客者執爲亂廛故鳴金訴冤至于刑配豈不哀痛哉伏乞據公明決云昨年冶匠李春世冒濫之罪照律定配則藉曰萬有一冤當訴於平市或京兆而屢煩天聽大關紀綱請原情勿施狀頭自臣曹照法嚴勘敎以民習可駭各別嚴治又啓言海州幼學車宗福擊錚原情以爲渠十二代祖云革從軍討李施愛爲賊所殺贈敵愾功臣兵曹參判延川君勿侵軍役有受敎八代祖彥豪當倭寇蹂躙之時獨守聖廟賊鋒突入之餘改造位版宣廟特除禮賓參奉命旌門閭矣至於渠父齊煌名簽軍役乞令頉給云矣若涉冤屈則呈于營邑可也無難瀆冒請原情勿施自臣曹照法勘處允之又啓言安岳良女吳召史擊錚原情以爲其夫林處蕃以勅需色吏定配龍川府八耋老母念子成疾至於垂盡再經赦典乞蒙放釋云處蕃到配屬耳縱妻呼籲極涉無嚴請原情勿施自臣曹勘處允之又啓言咸平幼學李養直擊錚原情以爲渠祖斗三以結城縣監當戊申送變軍務倥偬中報水營書目賊號三字未及致察終被極刑文報之規原狀則守令手自點檢書目則令吏輩循例擧行韓益▣審理湖西時多士屢度呈文文正公臣李縡致書於門人趙靖世故重臣李台重亦以其時所聞質言於審理使前後稱冤非一非再不得蒙恩伏乞特命復官云矣昨年八月九月養直或擊錚或上言不刑不配實出特恩而又復煩籲請原情勿施嚴刑遠配敎以觀於前後原情其言不可謂全無所據以事係久遠罪關隄防汔未別白判下矣以前捧原情及今番捧招發遣郞官問議領相草記又啓言依傳敎發遣郞廳問議于領議政則以爲李斗三事故重臣李台重及湖中人稱冤之說臣亦曾有傳聞而今見乙丑年審理使書啓至曰親聞故重臣之言云則其所鳴冤似非全然誣罔而事在久遠罪關隄防不敢以疑似難明之案遽爾臆對云矣敎曰不但久遠且係隄防本事之曖昧與否亦無詳知有問議之命矣大臣亦於前日果聞稱冤之說云云然則原情之不無所據尤可驗矣其在愼重之道終難輕決待大臣造朝後日賓對時卿其更爲稟處又啓言前守衛官延東源擊錚原情以爲其十二代祖佐命功臣嗣宗之墳在於楊州蘆原李台峻爲名人偸葬又李得普偸葬昨年九月渠上言自京兆直爲回啓以勳臣禮葬事體自別令本道詳考掘移而尙未有親審之事茫然無掘移之望至冤所迫有此冒犯之擧云係是山訟請令京兆稟處○漢城府啓言延東源爲其祖墳前已上言卽令道臣詳査決給矣今至七朔尙不處決果如原情辭意則不宜延拖請令山在官卽爲決給敎以前決之後至煩更籲蓋因彼隻不畏法之致嚴飭山在官刻期出場俾保勳臣墳墓
정조 11년 · 목
具翼善冠黑圓領袍乘輿出協陽門由月覲門入逌覲門由日曕門入齋室少頃詣版位行展拜禮訖還齋室召見本宮都提調洪樂性提調鄭昌聖○鄭昌聖啓言本宮植木牌將從其隨行久勤差送邊將便成近例都政漸近久勤牌將一人請使之依例收用敎以申飭銓曹乘輿出日瞻門由逌勤門入月覲門由協陽門還內
정조 11년 · 강
行召對于熙政堂承旨曺允大閣臣尹行任玉堂金履翼洪樂貞臺臣李師濂
정조 11년 · 목
講宋名臣錄第八卷○執義李師濂啓言向來倭館殺越之變誠非細故無知邊民交通異類惹起殺人之變暗地居媒致有通奸之擧紀綱之隳壞民習之無嚴不可使聞於隣國請令廟堂嚴飭該府各別痛禁如有現發者施以犯越之律從之又啓言伏覩刑曹草記批旨下者竊不勝欽仰之至日前東郊迎候之班適聞太學典僕之言則秋堂發牌推捉齋任刑隸至入神門外咫尺之地云發牌押來係是無前之事而肅肅泮官法曹下隸攔入無憚常時不飭推此可知名以臺疏旣論其事該堂則初不論勘下隸則只請査治者巽軟極矣請前獻納沈埉削職當該秋堂亦爲譴罷下隸嚴繩以懲日後從之又啓言邊臣狀啓關係甚重而前東萊府使閔台爀修啓到京前承旨李義行謂有疵病刪潤以啓此路一開後弊難防請前承旨李義行罷職敎以風聞有難盡信如無關係豈至譴罷令政院爲先問啓又啓言前尙州牧使沈基泰恣行不法專事掊克托以市直之貴嚴設酒禁獨使房嬖之母定爲酒婢每釀幾箇大甕出賣邑內場市全榷闔境之厚利至招當面之民責還穀法意何等嚴重而近萬包恣意幻弄只立其本盡歸私橐其所蔑法貪鄙若是藉甚不可以遞歸置以不論請令廟堂嚴飭該道監營各別詳査照法重勘敎以聞甚駭愕犯手之數至近萬包誠如是也他事姑置之卽此一款難免贜汚之律而傳聞有難盡信先令廟堂嚴飭道伯使之詳査狀聞後稟處又啓言設置陞庠課試多士乃所以培養人材使之成就而近年以來適足以墜其學業壞其心術斯道之憂日甚一日蓋士子讀書多藉三餘而陞庠之設必値深冬東西犇走課讀無暇間或有冷地致病以殞其身者此豈非憫惻者乎臣意則春秋暇日分排設行拖到陽晦如未畢試則當該泮長從重論勘當年條仍令勿施似合事宜請令禮官就議大臣各獻意見從長變通敎以然則至臘兩抄先設於爾所謂陽晦乎抑已之乎大抵徒法不能自行惟在師儒之得其人爾言似亦有所見依啓又啓言醫官朴春源卽逆復之私押也春源貧不料生則逆復衣食之室家之春源抱才不調則逆復吹噓焉薦剡焉在春源實爲罔極之恩乃是一世之喧傳一院之指日也豈可使一刻廁跡於監煎之地以貽中外之慮哉請刊名內醫之案敎以如渠蟣風罪坐逐臭何必刊汰又啓言前府使田文顯事臣以官箴之義頃有論列而及其就拿敢以邑例卽然之招要爲掉脫之計渠雖武弁亦具彝性厚受國恩至侍近密所當從實直陳而乃以不成之說欺瞞納供此等事例一道宜無異同而肅川所無之例何獨見在於寧邊乎其推諉漫漶之跡昭不可掩然在渠猶屬細故渠以逆復之卵育屢被奬拔外而雄閫內而華顯籍其勢力歷踐殆遍則其不可密邇淸禁而旣未聞出於鞫招則在朝家滌瑕之政不必永枳其身而至於軍職則處地自別請別軍職田文顯汰去敎以無論邑例之有無以報辭礙眼爲罪則尙可說也下段云云加之罔測之名絕其來蘇之望未知其爲是且渠人品純善置之近列匪由他人之吹噓亟停勿煩又啓言昨冬一侍從之諫職除拜適在其下往楸下之際過限禁推關文自營門來到忠州該牧使使一吏齎傳于所住處厥吏稱以假都事調發驛人馬乘夜明火便同發捕者然而其侍從已上來矣厥漢先討酒食乃索錢緡咆喝作拏罔有紀極及其還邑之後厥家始知其詐枚呈本牧則本官看作尋常略加杖治云假稱別星何等變怪則不報營門如是略治後弊所關不可仍置請令廟堂分付本道監營嚴覈假稱該吏依法勘處從之敎以旣論前納言之勘吏不勘官之失似此所係不輕處漏却該守令査勘一款殊欠照檢該道査究時眞有是事該牧使一體指名論勘又啓言朝臣章奏無論大小承批之後頒示八方隨其論列之臧否勘以一世之評品或有選部之崇奬或被三司之糾覈近來言事之章間或留中不下外人莫知其善惡雖或有依俙傳聞者以原疏之不下不敢雌黃是豈聖朝開廣之治亦豈無後日難言之弊乎請留中章疏一一頒示敎以言則是矣當留意又啓言國馬之分養各邑當初法意有在而夷考其實有害無益蓋其去來之費喂養之資皆以國穀會減計其所費可當其馬之直而依舊是不調無用之馬自今分授各軍門付之有根着軍兵無事則遂日閑習緩急則作爲軍馬喂養之需則分定各邑以助其費恐合事宜請令廟堂消詳講確俾有實效敎以各營馬軍皆有馬無馬只是步軍步軍給馬勢必相礙雖給喂飼之資必避兩役之若與其給京軍無寧直給牧場而惟此分秣各邑何異告朔之羊遽然幷撤事固米易第令該寺稟處又啓言近年以來連歲歉荒京外穀簿幾盡枵然目下旱乾無處不然萬一秋事又未免凶則嗣歲接濟末如之何矣穀物預蓄實爲急務今年牟麥頗有登豊之望請令賑廳及諸道廣加貿置以爲備後之道從之又啓言臣於京兆事有不容不言者決訟之際堂上以決杖決笞題送則郞官初不擧行依其笞杖之數一幷徵贖而間有貧不能辧自願受杖者則拘囚督納期於準捧專屬雜費便成規例請另飭該府切勿徵贖如有犯者隨現重繩堂上不能察飭則亦爲勘罪俾除貧民一分之弊從之又啓言前後求言之敎諄複懇至臣固攢頌不睱而第諸臣章奏亦豈無一二可用者而終未見施用之實不免爲政院休紙而止至誠求助之意亶豈然哉請益留聖意另加採用敎以好矣當體念
정조 11년 · 강
召見兵曹判書金履素于重熙堂
정조 11년 · 목
履素啓言壯勇衛廳試射旣已定式擧行則不可無勸奬之道從今以後別設護軍司果合三窠護軍一窠司果一窠作爲賞格窠司果一窠作爲遞臾窠祿都目時一從該廳所報付祿而本廳凡節旣皆不煩經費則此亦不必創出祿窠本廳米太軍資監受來修中稱此數移送廣興倉以爲計朔上下之意請分付本廳及度支從之又啓言本曹佐郞金熙朝以旣經掌憲拘於格例連呈辭單不爲行公有特敎則勿拘曾有已例而自下不敢擅便何以爲之乎敎以特敎例皆勿拘以此分付
정조 11년 · 강
有政吏曹判書尹蓍東參議李集斗進
정조 11년 · 목
以權以綱爲大司諫李泰賢爲掌令李基恒爲持平成種仁爲獻納沈銖李▣雲爲正言李致中爲刑曹參判○刑判望以宋載經徐有慶李聖圭擬入敎曰都民休戚專係司寇自來久任反有過於銓曹愼簡之意孰不知之當以在京無故人差出而首末望耆社及在外副望在享官之任此可謂擇擬乎銓官事大不體愼簡之本意吏曹判書尹蓍東推考更爲擬入待下批牌招察任○再政以金鍾正爲刑曹判書李樂培爲綾州牧使○敎曰綾州牧使初命差出姑未照律勿令分付見此望筒中官之誤傳極爲駭然當該中官拿處
정조 11년 · 강
以南憲喆爲北兵使備薦也
정조 11년 · 목
敎曰未下直閫帥皆令不多日內辭朝至於西北多閫夫馬遲滯之弊不可不念平安兵使明日辭朝北兵使今日議薦待下批催促下送
정조 11년 · 강
命曾經春桂坊中在謫人竝放
정조 11년 · 목
敎曰易服不遠及今宥還可以參班曾經春桂坊中因事在謫人竝放送罪名蕩滌如有罷削人員亦爲給牒敍用竝令該曹臨時付軍職○禁府以咸興定配罪人尹悌東天安定配罪人洪彦變放送啓
정조 11년 · 강
命時囚尹得愚等罪犯自本道詳査以聞